गौरतलब है कि जेकेवी लैंड डेवलपर्स एंड इंफ्रास्ट्रक्चर्स प्राइवेट लिमिटेड के संचालकों के द्वारा निवेशकों के करोड़ों रुपये हड़पकर उस रकम से लखनऊ में अपार्टमेंट व अन्य संपत्तियां जुटाने का मामला सामने आया है. आरोपितों के खिलाफ निवेशकों ने मऊ में एफआइआर दर्ज कराई थी. इसके बाद प्रवर्तन निदेशालय (ईडी) ने गुरुवार को मामले में केस दर्ज कर कंपनी के प्रबंध निदेशक राजेश सिंह के ठिकानों पर छापे मारे थे. इस बीच सामने आया कि बीते दिनों गुडंबा पुलिस ने राजेश सिंह की पत्नी प्रियंका सिंह को पकड़ा था, लेकिन बाद में लखनऊ पुलिस के एक अधिकारी के कहने पर उसे थाने से छोड़ दिया गया था. आरोपी दंपती के खिलाफ ईडी की जांच बढ़ने के साथ ही लखनऊ पुलिस की भूमिका पर भी बड़े सवाल खड़े हो गए थे. पुलिस के रवैये से नाराज निवेशकों ने 10 जून को गुडंबा थाने का घेराव कर प्रदर्शन भी किया था.